Οδηγία 2004/63/ΕΚ της Επιτροπής

της 26ης Απριλίου 2004

για την τροποποίηση της οδηγίας 2003/79/EK όσον αφορά τις προθεσμίες

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση φυτοπροστατευτικών προϊόντων στην αγορά(1), και ιδίως το άρθρο 6 παράγραφος 1,

Εκτιμώντας τα ακόλουθα:

(1) Η οδηγία 2003/79/EΚ της Επιτροπής(2) τροποποιεί την οδηγία 91/414/ΕΟΚ ώστε να καταχωρισθεί η Coniothyrium minitans ως δραστική ουσία στο παράρτημα Ι της εν λόγω οδηγίας.

(2) Μετά την καταχώριση νέας δραστικής ουσίας, απαιτείται μια εύλογη χρονική περίοδος ώστε να μπορέσουν τα κράτη μέλη να εφαρμόσουν τις διατάξεις της οδηγίας 91/414/ΕΟΚ για τα φυτοπροστατευτικά προϊόντα που περιέχουν την εν λόγω δραστική ουσία, και ιδίως να επανεξετάσουν τις υφιστάμενες προσωρινές εγκρίσεις και, το αργότερο έως το τέλος αυτού του χρονικού διαστήματος, να μετατρέψουν τις εγκρίσεις αυτές σε πλήρεις εγκρίσεις, να τις τροποποιήσουν ή να τις ανακαλέσουν σύμφωνα με τις διατάξεις της οδηγίας 91/414/ΕΟΚ.

(3) Το χρονοδιάγραμμα εφαρμογής που προβλέπεται στην οδηγία 2003/79/ΕΚ δεν συμφωνεί με το χρονοδιάγραμμα που προβλέπεται για άλλες νέες δραστικές ουσίες. Για να εναρμονιστεί η προσέγγιση σχετικά με όλες τις ουσίες κατά την παρούσα φάση αναθεώρησης, πρέπει να αποφευχθεί οποιαδήποτε σημαντική διαφορά ανάμεσα στα χρονοδιαγράμματα που ισχύουν για τις διάφορες νέες δραστικές ουσίες.

(4) Ως εκ τούτου, είναι σκόπιμο να τροποποιηθεί αναλόγως η οδηγία 2003/79/ΕΚ.

(5) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το άρθρο 3 της οδηγίας 2003/79/ΕΚ τροποποιείται ως εξής:

Η παράγραφος 2 αντικαθίσταται από το ακόλουθο κείμενο:

"2. Για κάθε εγκεκριμένο φυτοπροστατευτικό προϊόν που περιέχει την Coniothyrium minitans είτε ως τη μοναδική δραστική ουσία είτε ως μια από τις διάφορες δραστικές ουσίες που περιλαμβάνονται στο παράρτημα Ι της οδηγίας 91/414/ΕΟΚ, τα κράτη μέλη επαναξιολογούν το προϊόν σύμφωνα με τις ενιαίες αρχές που προβλέπονται στο παράρτημα VI της οδηγίας 91/414/ΕΟΚ, με βάση φάκελο που ανταποκρίνεται στις απαιτήσεις του παρατήματος ΙΙΙ της οδηγίας το αργότερο έως τις 31 Δεκεμβρίου 2003. Με βάση την αξιολόγηση αυτή, καθορίζουν κατά πόσον το προϊόν πληροί τους όρους του άρθρου 4 παράγραφος 1 στοιχεία β), γ), δ) και ε) της οδηγίας 91/414/EΟΚ.

Σύμφωνα με τον καθορισμό αυτό τα κράτη μέλη προβαίνουν στα ακόλουθα:

α) σε περίπτωση προϊόντος που περιέχει την Coniothyrium minitans ως τη μοναδική δραστική ουσία, εφόσον κρίνεται αναγκαίο, τροποποιούν ή αποσύρουν την έγκριση έως τις 30 Ιουνίου 2005 το αργότερο, ή

β) σε περίπτωση προϊόντος που περιέχει την Coniothyrium minitans ως μία από τις δραστικές ουσίες, εφόσον κρίνεται αναγκαίο, τροποποιούν ή αποσύρουν την έγκριση έως τις 30 Ιουνίου 2005 ή έως την ημερομηνία που ορίστηκε για την εν λόγω τροποποίηση ή ανάκληση στην αντίστοιχη οδηγία ή οδηγίες που πρόσθεσαν την εν λόγω ουσία ή ουσίες στο παράρτημα I της οδηγίας 91/414/ΕΟΚ, η οποία είναι από αυτές η μεταγενέστερη."

Άρθρο 2

Η παρούσα οδηγία αρχίζει να ισχύει την εικοστή ημέρα από τη δημοσίευσή της.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 26 Απριλίου 2004.

Για την Επιτροπή

David Byrne

Μέλος της Επιτροπής

(1) ΕΕ L 230 της 19.8.1991, σ. 1· οδηγία όπως τροποποιήθηκε τελευταία από την οδηγία 2004/30/ΕΚ της Επιτροπής (ΕΕ L 77 της 13.3.2004, σ. 50).

(2) ΕΕ L 205 της 14.8.2003, σ. 16.